Schauffele beleef Spele-sprokie | Netwerk24
Schauffele beleef Spele-sprokie
Deur Marizanne Kok 30 Julie 2021 16:18
Veertig jaar gelede was Stefan Schauffele 'n tienkamp-atleet met groot drome van 'n kans om Duitsland by die Olimpiese Spele te verteenwoo
Die Amerikaner Xander Schauffele het Vrydag as die voorloper in die Olimpiese gholfkompetisie gaan slaap. Foto: Reuters
Maar toe beland hy een dag, onderweg na die oefenveld, in die pad van 'n dronk bestuurder en verloor die sig in sy linkeroog. Vanselfsprekend was sy Olimpiese ideale daarmee heen.
Vier dekades later bevind Schauffele hom egter wel by die Olimpiese Spele – en 'n potensiële sprokie wink.
Schauffele se 27-jarige seun, Xander, verteenwoordig die VSA vandeesweek in die Olimpiese gholfkompetisie en is by die halfpadmerk die klubhuisvoorloper. Hy het Vrydag 'n ronde van 63 (agt houe minder as baansyfer) aangeteken om met 'n voorsprong van een hou oor Mexiko se Carlos Ortiz (67) van die baan te stap.
Sy totaal is 131 (-11).
Schauffele het 'n sethou van 13 voet vir voëltjie op die 18de putjie gesink om die Olimpiese rekord te ewenaar. 'n Paar minute later is die tweede ronde weens dreigende weerlig gestaak tot Saterdagoggend.
Christiaan Bezuidenhout het werk om die naweek te doen as hy op die Olimpiese podium wil eindig. Foto: Getty Images
Vir die Schauffele-familie is dit net nog 'n welkome wending in wat reeds vir hulle 'n hoogtepunt is. Stefan is Xander se swaai-afrigter en dus een van 'n klein groep mense wat toegelaat is om midde-in die Covid-19-pandemie saam met hom na die Spele te reis.
Xander se ma, Ping Ji, wat in Taiwan gebore is en in Japan grootgeword het, moes tuis bly. Haar ouers woon steeds in Tokio, maar mag nie gaan kyk hoe hul kleinseun by die Kasoemigaseki-buiteklub speel nie.
Met sy familiegeskiedenis sal dit 'n feëverhaal wees as Xander wel Sondag as die Olimpiese kampioen gekroon word. Maar die jong Kaliforniër het Vrydag gesê hy dink nie so ver vooruit nie.
"Ek gaan net so geduldig as moontlik probeer bly tot ek oor die eindstreep is," het hy aan die media gesê.
"Dikwels is die probleem dat 'n mens te ver vooruit dink – julle ouens (in die media) is goed daarmee om 'n mens dit te laat doen. So ek het dit ingeoefen om nie sulke gedagtes te hê nie."
Japan se groot hoop, die Amerikaanse Meesterskampioen Hideki Matsoejama, is een van die spelers wat eers Saterdagoggend hul rondtes sal voltooi. Hy was op die 17de putjie toe spel afgelas is – drie houe agter Schauffele.
Suid-Afrika se Christiaan Bezuidenhout het een putjie oor in sy tweede ronde. Hy was ses houe agter Schauffele.
Sy landgenoot Garrick Higgo het vroeër 'n tweede agtereenvolgende 71 aangeteken om die dag in die gesamentlike 47ste plek af te sluit.